Bendelid swaar gevonnis vir 12 aanklagteArgieffoto (Foto: imgkid.com) Marcus Malgas (24) is in die Port Elizabeth-hooggeregshof skuldig bevind op ŉ aanklag van moord, sewe aanklagte van poging tot moord, twee aanklagte van die onwettige besit van ŉ vuurwapen en twee aanklagte van die onwettige besit van ammunisie. Die aanklagte hou verband met verskeie misdaadvoorvalle in Helenvale tussen Oktober en Desember verlede jaar. Kapt. Sandra Janse van Rensburg, woordvoerder van die polisie, het gesê Malgas het die aand van 18 Oktober 2015 vir Enslin Russel (23) in ŉ straat in Helenvale trompop geloop en verskeie kere geskiet. Russel is met sy aankoms by die hospitaal dood verklaar. Op 3 November verlede jaar het Jonathan Davids (28) in Reginaldweg gery toe Malgas op die motor losgebrand het en ŉ omstander, Trevor Ruiters (30), gewond is. Later die dag was Davids weer in die motor saam met sy ma en vyf kinders, toe Malgas weer verskeie kere op die motor geskiet het. Davids is in die been gewond. Malgas is uiteindelik op 15 Desember opgespoor en in hegtenis geneem, het Janse van Rensburg gesê. Hy is tot lewenslange tronkstraf gevonnis op ŉ aanklag van moord, asook ŉ bykomende 32 jaar tronkstraf opgelê vir die ander aanklagte teen hom. Janse van Rensburg het gesê die SAPD-bestuur het die vonnis verwelkom en hul tevredenheid uitgespreek dat ŉ gevaarlike misdadiger nou agter tralies is.